	[image: image1.jpg]




	RÅDET FOR

DEN EUROPÆISKE UNION
	
	Bruxelles, den 12. december 2005 (13.12)
(OR. en)

	
	
	15248/05
LIMITE


	
	
	COMEM 90
COMAG 29


NOTE
	fra:
	Rådet

	til:
	Det Europæiske Råd

	Vedr.:
	Den Europæiske Unions strategiske partnerskab med Middelhavslandene og Mellemøsten

–
Halvårlig gennemførelsesrapport


I forlængelse af mandatet fra Det Europæiske Råds møde den 17.-18. juni 2004 har Rådet godkendt den halvårlige gennemførelsesrapport om Den Europæiske Unions strategiske partnerskab med Middelhavslandene og Mellemøsten (jf. bilaget). Rådet opfordrer Det Europæiske Råd til at tage rapporten til efterretning.

________________________

BILAG

EU's STRATEGISKE PARTNERSKAB MED MIDDELHAVSLANDENE OG MELLEMØSTEN: HALVÅRLIG GENNEMFØRELSESRAPPORT

1.
Indledning
Det Europæiske Råd vedtog i juni 2004, at der skulle fremlægges en rapport om gennemførelsen af EU's strategiske partnerskab med Mellemøsten og Middelhavsområdet på Det Europæiske Råds møde i juni 2005 og derefter hvert halve år.

Denne rapport redegør for de fremskridt, der er gjort inden for rammerne af EU's strategiske part​nerskab med Middelhavslandene og Mellemøsten siden Det Europæiske Råds møde i juni 2005, samt for de kommende tiltag. Den er opdelt i to dele: Middelhavsområdet og landene øst for Jordan.

2.
Middelhavsområdet

EU har en række instrumenter til rådighed for sine forbindelser med Middelhavslandene og Mellemøsten. Barcelona-processen, der er styrket gennem den europæiske naboskabspolitik, udgør de centrale rammer for forbindelserne med Middelhavslandene. Den giver mulighed for både en multilateral tilgang og en tilgang fra land til land, der tilpasser EU's forbindelser til de enkelte lan​des specifikke problemer, til landenes behov og interesser og til de fremskridt, der er gjort.

Fremskridt indtil nu

På topmødet i anledning af tiårsdagen for Euro-Middelhavs-partnerskabet den 27.‑28. novem​ber 2005 nåede stats- og regeringscheferne til enighed om et ambitiøst arbejdspro​gram for de næste fem år og en adfærdskodeks vedrørende terrorbekæmpelse for et bedre samarbejde med EU's Middelhavspartnere med henblik på at tage det 21. århundredes udfordringer op. Det femårige arbejdsprogram indeholder konkrete mål på mellemlang sigt på følgende områder: god regerings​førelse og demokrati, holdbar økonomisk vækst, reformer og uddannelse samt retfærdighed, sikkerhed, migration og social integration. På topmødet blev der opnået enighed om følgende centrale mål:

· et ambitiøst tilsagn om at bekæmpe terrorisme, i Euro-Middelhavs-adfærdskodeksen vedrøren​de terrorbekæmpelse

· oprettelse af en facilitet med betydelige midler, der skal støtte EU's Middelhavspartnere i at gennemføre reformer med hensyn til regeringsførelse

· Euro-Middelhavs-partnerne skal give tilsagn om at opfylde de internationale standarder for afholdelse af valg 

· Euro-Middelhavs-partnerne skal give tilsagn om at udvikle og uddybe dialogen om ESFP og sikkerhedsspørgsmål med henblik på samarbejde om konfliktforebyggelse, partnerskabs​fremmende foranstaltninger og krisestyringsaktiviteter og om civilbeskyttelse og forebyggelse af naturkatastrofer

· tilsagn om hurtigst muligt med en første gruppe af partnerlande at fremskynde forhandlin​gerne om liberalisering af handelen med landbrugsprodukter, forarbejdede landbrugsproduk​ter og fiskevarer og af handelen med tjenesteydelser samt af retten til etablering 

· klare målsætninger for uddannelse, herunder en halvering af antallet af kvinder, mænd og børn, som er analfabeter, inden 2010, sikring af lige adgang til kvalitetsuddannelse på alle niveauer for kvindelige og mandlige studerende inden 2015 og sikring af, at alle børn inden 2015 fuldfører i det mindste grundskolen, samt

· tilsagn om at skabe et område med gensidigt samarbejde om retfærdighed, sikkerhed, migra​tion og social integration.

Der er gjort gode fremskridt med hensyn til at styrke Barcelona-processen gennem den europæiske naboskabspolitik. EU har overvåget gennemførelsen af de eksisterende handlingsplaner med part​nerlandene og har gjort brug af associeringsaftalernes instanser i form af:

· møder i Associeringsrådet EU-Jordan og Associeringsrådet EU-Marokko, henholdsvis den 21. og 22. november 

· et møde i den politiske dialog med Den Palæstinensiske Myndighed på udenrigsministerplan den 20. september

· et møde i den udvidede politiske dialog med Marokko den 9. november

· oprettelse af underudvalg for politisk dialog og samarbejde med Israel og Den Palæstinensi​ske Myndighed, der bl.a. omfatter fremme af respekt for menneskerettighederne, samt

· sektorspecifikke underudvalg med Marokko, Tunesien og Israel. I den forbindelse håber EU, at der hurtigst muligt kan oprettes underudvalg vedrørende menneskerettigheder med Marokko, Tunesien og Egypten.

Der er indledt forhandlinger med Egypten om en handlingsplan for en europæisk naboskabspolitik, og EU har haft uformelle konsultationer med Libanon om udvikling af en sådan plan. Associerings​aftalen EU-Algeriet, der trådte i kraft den 1. september 2005, er endnu et væsentligt skridt i uddyb​ningen af EU's samarbejde med Middelhavslandene. EU har vedtaget en køreplan for oprettelse af et frihandelsområde inden 2010, der skal omfatte liberalisering af tjenesteydelser og af retten til etablering samt liberalisering af handelen med landbrugsprodukter, forarbejdede landbrugsproduk​ter og fiskevarer.

Næste skridt

Det er af afgørende betydning, at den finansiering, EU yder til Middelhavslandene fra 2007 gennem det europæiske naboskabs- og partnerskabsinstrument, er målrettet til at støtte opfyldelsen af mål​sætningerne i handlingsplanerne for den europæiske naboskabspolitik og i Euro-Middelhavs-topmødets arbejdsprogram for de næste fem år.

Libyen

Libyen er i øjeblikket observatør i Euro-Middelhavs-partnerskabet. I overensstemmelse med kon​klusionerne fra samlingen i Rådet (almindelige anliggender og eksterne forbindelser) i oktober 2004 anerkender EU betydningen af en engagementspolitik over for Libyen. Libyens fulde integration i Barcelona-processen er det overordnede mål for denne politik. Libyens deltagelse i Barcelona-processen og de efterfølgende skridt i retning af indgåelse af en associeringsaftale afhænger fortsat af Libyens vilje til fuldt ud og betingelsesløst at acceptere Barcelona-erklæringen og Barcelona-reglerne. EU har fortsat ansporet de libyske myndigheder til at tage de nødvendige skridt til at til​slutte sig Euro-Middelhavs-partnerskabet.

EU appellerer fortsat kraftigt til Libyen om at finde en løsning med hensyn til de spørgsmål, hvor EU fortsat har betænkeligheder, navnlig sagen med de bulgarske og palæstinensiske sundhedsarbej​dere, samt alle udestående bilaterale spørgsmål med EU's medlemsstater.

Mauretanien

Efter statskuppet i Mauretanien den 3. august 2005 har EU presset på for en tilbagevenden til et demokratisk styre og nyvalg med deltagelse af flere partier snarest muligt, og EU er med henblik herpå indgået i en konstruktiv og kritisk dialog med de nye myndigheder. EU har støttet den indsats, der allerede er gjort af Den Afrikanske Union og andre medlemmer af det internationale samfund. Den 30. november indledte EU drøftelser med Mauretanien i henhold til artikel 96 i Cotonou-aftalen.

3.
Landene øst for Jordan
EU's forbindelser med landene øst for Jordan er mindre udviklede end med Middelhavslandene. Gennemførelsen af det strategiske partnerskab er derfor mere kompliceret. Men EU ønsker fortsat at samarbejde med landene i regionen på områder som: menneskerettigheder og retssikkerhed, ikke-spredning, sikkerhedsdialog og terrorbekæmpelse, migration, økonomiske reformer, social udvik​ling og kulturel dialog. Med henblik herpå har EU indledt en række lovende tiltag, der skal øge EU's engagement i regionen i perioden juli-december 2005.

Fremskridt indtil nu

Golfens Samarbejdsråd (GCC)

Engagementet over for Golfens Samarbejdsråd i denne periode har fortsat fokuseret på det politiske engagement med henblik på målsætningerne for det strategiske partnerskab samt forhandling af fri​handelsaftalen mellem EU og Golfens Samarbejdsråd. Engagementet har omfattet følgende emner:

–
EU har gennem hele det britiske formandskab gjort en stor indsats for at nå videre med frihan​delsaftalen mellem EU og Golfens Samarbejdsråd. EU og Golfens Samarbejdsråd har gjort væsentlige fremskridt både med hensyn til de handelsmæssige og de politiske bestemmelser i aftalen gennem en række forhandlingsrunder og tekniske drøftelser i juli, oktober og novem​ber. De politiske bestemmelser er næsten færdigforhandlede, men det vil kræve et markant gennembrud at nå til enighed om en præferenceaftale på handelsområdet.

–
Endvidere ventes Saudi-Arabien at tiltræde Verdenshandelsorganisationen på WTO-minister​mødet i december 2005 i Hongkong. Saudiarabisk medlemskab vil være vigtigt med henblik på at sikre politisk og økonomisk stabilitet i regionen, udvide samhandelen mellem EU og Saudi-Arabien samt mindske fattigdom og arbejdsløshed.

–
Der er gjort gode fremskridt med hensyn til at øge det politiske engagement mellem EU og Golfens Samarbejdsråd. Den 21. september afholdt EU's udenrigsministertrojka og Golfens Samarbejdsråd et møde i tilknytning til FN's Generalforsamling. Kommissionen har også haft lokale drøftelser med visse medlemsstater i Golfens Samarbejdsråd for at udpege specifikke områder, hvor det strategiske partnerskab kan fremmes. EU-medlemsstaternes aktiviteter på lokalt plan har omfattet aktivt samarbejde om parlamentarisk demokrati, god regeringsførelse og retssikkerhed samt støtte til økonomiske reformprocesser og andre reformer.

–
Formandskabet, kommissær Benita Ferrero-Waldner, kommissær Andris Piebalgs og den højtstående repræsentant for den fælles udenrigs- og sikkerhedspolitik Javier Solana har i juli og november aflagt politisk besøg på højt niveau i GCC-landene. De betonede over for deres modparter i disse lande, at EU lægger stor vægt på indgåelse af frihandelsaftalen og på de generelle forbindelser med Golfens Samarbejdsråd med særligt fokus på det strategiske part​nerskabs prioriteter for reformer. Europa-Parlamentets Delegation for Forbindelserne med Golfens Samarbejdsråd og Yemen har desuden besøgt Kuwait den 26.-29. november.

–
EU har drøftet sin tilgang til menneskerettigheder i Golfens Samarbejdsråd med deltagelse af den højtstående repræsentants personlige repræsentant for menneskerettigheder og Kommis​sionens kontorchef med ansvar for demokrati og menneskerettigheder. EU har som led i sin dialog med Golfens Samarbejdsråd peget på specifikke menneskerettighedsproblemer og har udtrykt tilfredshed med de fremskridt, der er sket med hensyn til reformer i de enkelte GCC-lande. I den forbindelse noterer EU sig med tilfredshed, at der skal afholdes valg i 2006 i Bahrain, Qatar og Oman.

–
For at fremme større kendskab til og bedre koordinering af medlemsstaternes bilaterale aktivi​teter på lokalt plan har EU's repræsentationschefer i de enkelte GCC-lande holdt et møde med det specifikke formål at drøfte og rapportere om disse aktiviteter.

Næste skridt

Indgåelse af frihandelsaftalen mellem EU og Golfens Samarbejdsråd er fortsat EU's vigtigste prio​ritet på kort sigt i de kommende uger. EU er indstillet på og villig til at gøre sit yderste for at af​slutte forhandlingerne snarest muligt og har tillid til, at GCC har det samme mål.

Medlemsstaternes bilaterale samarbejde med GCC-landene inden for rammerne af målsætningerne for det strategiske partnerskab vil fortsætte. Flere politiske besøg på højt niveau i regionen vil styrke EU's profil og give mere fremdrift til EU's aktiviteter. Tættere forbindelser med regionen afhænger fortsat af større investeringer på lokalt plan fra medlemsstaternes og Fællesskabets side. Sådanne forbindelser vil også øge GCC-landenes forståelse af målene for partnerskabet. EU vil træffe afgø​relse om midlerne til samarbejdet med GCC-partnerlandene som led i de nye finansielle overslag og finansforordninger.

Irak

EU og Irak deler samme mål om et sikkert, stabilt, forenet, velstående og demokratisk Irak, hvor alle borgeres menneskerettigheder og politiske rettigheder beskyttes i overensstemmelse med prin​cipperne i Sikkerhedsrådets resolution 1546. Stærke forbindelser mellem EU og Irak er i alle vore borgeres interesse, når irakerne skal realisere deres ønske om en forfatningsmæssigt valgt regering, der afspejler alle synspunkter og interesser i det irakiske samfund i dets mangfoldighed.

Siden juli har EU fortsat været en vigtig støtte for Irak på vejen frem mod dette fælles mål, navnlig i form af:

–
vedvarende støtte til den politiske overgangsproces, idet der er ydet finansielle bidrag og eks​pertbistand til forfatningsprocessen, herunder til folkeafstemningen den 15. oktober om den irakiske forfatning og til forberedelserne af valget den 15. december, blandt andet støtte til overvågningsprocessen. Folkeafstemningen om forfatningen var en vigtig etape i den politiske overgangsproces og endnu et skridt på det irakiske folks vej mod demokrati, frihed og fred, som vil fortsætte ud over overgangsperioden

–
undertegnelse af en fælles politisk erklæring på mødet den 21. september mellem EU's uden​rigsministertrojka og Irak, hvor parterne besluttede at gennemføre en politisk dialog på områ​der af fælles interesse. Disse områder svarer til prioriteterne for det strategiske partnerskab og omfatter fremme af god regeringsførelse, beskyttelse af menneskerettighederne, retsstat og demokrati, dialog om ikke-spredning og terrorbekæmpelse, forebyggelse og løsning af kon​flikter samt kulturelle spørgsmål. Det første møde i medfør af erklæringen blev afholdt den 25. oktober i Bagdad. EU var repræsenteret af trojkaen bestående af de politiske direktører; den irakiske udenrigsminister Hoshyar Zebari var leder af den irakiske delegation. Der foregik en konstruktiv meningsudveksling om Iraks politiske proces, herunder forfatningen og revisi​onen af denne, regeringsførelse (herunder bekæmpelse af korruption), retssikkerhed og menneskerettigheder samt udviklingen inden for EU, herunder indledningen af tiltrædelses​forhandlinger med Tyrkiet

–
fortsat støtte til styrkelse af retssikkerheden i Irak, herunder gennem EUJUST LEX-missio​nen. EU har noteret sig, at den irakiske overgangsregering har anmodet om en forlængelse af missionen ud over det nuværende mandat og om en forøgelse af bredden i uddannelsen. Dette drøftes fortsat. Kommissionen er ved at påbegynde forberedelser af en supplerende indsats på området

–
fortsat bistand til genopbygning af Irak, navnlig gennem Kommissionens bistand til kapacitets​opbygning inden for Iraks forvaltning og institutioner samt yderligere hjælp med hensyn til basale tjenesteydelser, herunder jobskabelse

–
et tæt og konstruktivt samarbejde med FN inden for rammerne af den multilaterale støtte til Irak

–
de igangværende målrettede bistandsprogrammer iværksat af Kommissionen med henblik på at tilvejebringe forudsætningerne for en aftale om etablering af aftalemæssige handels- og samarbejdsforbindelser med Irak

–
Kommissionens vedtagelse af en formel afgørelse om at åbne et delegationskontor i Bagdad, hvilket vil ske i nær fremtid.

Næste skridt

EU udtrykker tilfredshed med, at der i december afholdes valg i Irak, og ser frem til at samarbejde med en regering, der er valgt i henhold til forfatningen, så snart en sådan er dannet. EU vil fortsat støtte den politiske proces i Irak. EU ser frem til, at forfatningens revisionsordning implementeres, hvilket giver irakerne en vigtig mulighed for at skabe en bredere konsensus om deres lands fremtid og medvirke til at skabe et inklusivt politisk system. EU er parat til at yde aktiv støtte til disse vig​tige bestræbelser. EU hilser også Den Arabiske Ligas initiativ velkommen, der går ud på i samar​bejde med Irak at afholde en konference om national dialog. EU vil fortsat videreføre en regelmæs​sig politisk dialog i henhold til EU's og Iraks fælles politiske erklæring.

EU og Irak håber, efterhånden som den politiske proces går fremad, at kunne udvide og styrke deres partnerskab yderligere gennem etablering af aftalemæssige forbindelser.

Rådet vil fortsat drøfte mulighederne for forlængelse og udvidelse af mandatet til EUJUST LEX. Kommissionen vil fortsætte forberedelserne af en supplerende indsats på dette område. EU noterer sig de bidrag, som medlemsstaterne og Kommissionen allerede yder til styrkelse af menneskerettig​hederne og retsstaten i Irak, og er rede til at tilbyde yderligere støtte.
Iran

Iran har genoptaget urankonverteringsaktiviteterne på anlægget i Isfahan. Denne handling, som strider mod gentagne resolutioner fra IAEA's Styrelsesråd og er en overtrædelse af den aftale, der blev indgået i november 2004 i Paris, bekymrer EU dybt. IAEA's Styrelsesråd vedtog resolutioner om dette spørgsmål den 11. august og den 24. september, hvori det anmodede Iran om at træffe spe​cifikke foranstaltninger. EU har indtrængende opfordret Iran til at gennemføre alle de foranstaltnin​ger, som IAEA's Styrelsesråd har anmodet om, herunder fuldstændigt at suspendere alle berigelses- og oparbejdningsaktiviteter og genoptage forhandlingerne på grundlag af Paris-aftalen. EU er fort​sat indstillet på at finde en diplomatisk løsning på de internationale bekymringer over Irans atom​program.

Rådet (almindelige anliggender og eksterne forbindelser) gennemgik på samlingen den 7. november på ny sin overordnede strategi med hensyn til Iran. Det understregede, at det gennem lang tid har lagt stor vægt på, at der gennemføres holdbare politiske og økonomiske reformer i Iran. I den for​bindelse understregede det betydningen af en bred dialog som en hensigtsmæssig ramme for drøf​telser om spørgsmål af fælles interesse og betydning. De omfatter ikke blot områder som narkotika​bekæmpelse, men også områder, der længe har bekymret EU: terrorisme, spredning af masseøde​læggelsesvåben, Irans tilgang til fredsprocessen i Mellemøsten, menneskerettigheder og grundlæg​gende frihedsrettigheder samt regionale spørgsmål. Den seneste udvikling på disse områder har været skuffende, navnlig præsident Ahmedinejads bemærkninger den 26. oktober om den israelske stat, der vakte bekymring med hensyn til Irans rolle i regionen og landets hensigter fremover. EU er fortsat villig til at videreføre en bred dialog med Iran med mulighed for at drøfte områder af fælles interesse og betydning samt andre spørgsmål. EU er derfor skuffet over, at Iran ikke har aftalt datoer for møder som led i dialogen under det britiske formandskab. Det seneste dialogmøde blev afholdt i 2003.

EU er fortsat dybt bekymret over krænkelserne af menneskerettighederne i Iran og har indtræn​gende opfordret Iran til at vedtage reformer, der vil styrke respekten for menneskerettighederne og retsstatsprincippet. På trods af gentagne anmodninger har Iran ikke indvilliget i et nyt møde i dialo​gen mellem EU og Iran om menneskerettigheder, hvor det seneste møde blev afholdt i juni 2004. På De Forenede Nationers Generalforsamling var EU-medlemsstaterne medforslagsstillere til resolu​tionen af 18. november om menneskerettighedssituationen i Iran. EU vedbliver med over for de iranske myndigheder at tage spørgsmålet op om den vedvarende underminering af ytringsfriheden i Iran og andre specifikke menneskerettighedsspørgsmål.

EU og Iran samarbejder fortsat om narkotikabekæmpelse.

Næste skridt

EU lægger fortsat pres på Iran for at aftale møder i den brede dialog mellem EU og Iran og i dialogen om menneskerettigheder. EU vil ligeledes fortsat fremføre sine bekymringer igennem andre kanaler. EU kan konstatere fremskridt i samarbejdet mellem Iran og Europa inden for narko​tikabekæmpelse, men gentager, at udviklingen af forbindelserne mellem Iran og Europa på lang sigt, hvis man vil undgå en forværring, afhænger af, at Iran effektivt sætter ind på alle de områder, der vækker bekymring i EU.

Yemen

Det andet møde i den politiske dialog mellem EU og Yemen blev afholdt den 21. september 2005 i Bruxelles. På mødet drøftede EU og Yemen menneskerettigheder og demokrati, økonomiske og politiske reformer samt EU's bistand til Yemen. For at styrke de indbyrdes forbindelser og i erken​delse af, at udveksling af oplysninger mellem EU og Yemen er vigtig, aftalte parterne, at EU's ambassadører i Sanaa skal mødes med centrale yemenitiske regeringsrepræsentanter en gang i kvartalet for at drøfte spørgsmål som Yemens politiske og økonomiske udvikling, herunder demo​kratisering, menneskerettigheder, økonomiske og sociale spørgsmål, sikkerhedsspørgsmål og regio​nale spørgsmål. 

EU har drøftet områder, hvor der kan gøres en fortsat/fremtidig indsats for at styrke dialogen med Yemen.

Næste skridt

–
Der er behov for en harmoniseret samarbejdsstrategi, herunder koordinering med andre vig​tige internationale donorer som USA, Verdensbanken og FN, i overensstemmelse med de principper for et vellykket internationalt engagement, der er udviklet inden for rammerne af OECD's initiativ for sårbare stater. Yemen har indvilliget i at deltage i et pilotprojekt som led i dette initiativ.

–
Det vil være af afgørende betydning, at der er regelmæssig koordinering inden for EU, herun​der blandt missionerne på lokalt plan.

–
EU udtrykker tilfredshed med og kan overveje at støtte det planlagte præsidentvalg (og lokal​valg) til næste år. I forbindelse med Kommissionens gennemgang af de lande, hvortil der ud​sendes observatører, vil Kommissionen overveje at udsende en valgobservationsmission til Yemen; dette vil give EU lejlighed til endnu en gang at vise sin vilje til at støtte de demokrati​ske institutioner og menneskerettighederne i landet.

–
Det fælles samarbejdsudvalg mellem EU og Yemen giver mulighed for en struktureret dialog om handel og økonomisk samarbejde, herunder om behovet for god regeringsførelse og rets​sikkerhed som forudsætninger for direkte udenlandske investeringer. Medlemsstaterne og navnlig EU's missionschefer opfordres fortsat til at sætte punkter på dagsordenen for møderne i samarbejdsudvalget. EU bør fortsat støtte Yemens tiltrædelse af WTO, herunder ved at gen​nemføre de specifikke projekter til støtte herfor.

4.
Konklusion
EU har gjort gode fremskridt med hensyn til at styrke forbindelserne med landene i Middelhavs​området og Mellemøsten. Det er imidlertid vigtigt, at de finansielle overslag for 2007‑2013 støtter EU's mål i regionen gennem forskellige tematiske og geografiske programmer, så EU fortsat kan støtte gennemførelsen af politiske, økonomiske og sociale reformer i Middelhavsområdet og Mellemøsten.

Topmødet i anledning af tiårsdagen for Euro-Middelhavs-samarbejdet var en enestående lejlighed til på højt plan at sætte gang i forandringer gennem en genlancering af Euro-Middelhavs-partner​skabet, hvor der tages højde for udviklingen i regionen siden 1995. Det femårige arbejdsprogram og adfærdskodeksen vedrørende terrorbekæmpelse bygger på resultaterne fra de sidste ti år og udgør rammerne for de kommende fem år. Vi må alle arbejde sammen om at opfylde de ambitiøse, men nødvendige mål i topmødets arbejdsprogram for de næste fem år for at tage det 21. århundredes ud​fordringer op.

Vi har gjort gode fremskridt med hensyn til frihandelsaftalen mellem EU og Golfens Samarbejdsråd og den gradvise styrkelse af den politiske dialog med Golfens Samarbejdsråd. EU og Golfens Sam​arbejdsråd må bygge videre på dette grundlag og snarest muligt afslutte forhandlingerne om frihan​delsaftalen. Samtidig vil flere politiske besøg på højt niveau vise EU's vilje til at samarbejde med regionen. Det kommende udenrigsministermøde mellem EU og Golfens Samarbejdsråd i Bruxelles vil være en vigtig anledning for ministrene til udførligt at drøfte, hvorledes de politiske forbindelser kan styrkes.

EU gentager, at Iran gennem sine handlinger selv afgør, om forbindelserne med EU på lang sigt skal forbedres eller forværres. EU vil løbende revidere sin strategi i forhold til Iran på baggrund af de fremskridt, der gøres med hensyn til atomspørgsmålet og andre spørgsmål, der giver anledning til bekymring.

Valget den 15. december er endnu et vigtigt skridt i den politiske overgangsproces i Irak. Så snart en regering, der er valgt i henhold til forfatningen, er på plads, kan EU i endnu højere grad engagere sig i Irak.

Det er vigtigt, at EU bygger på mødet i den politiske dialog mellem EU og Yemen for at styrke engagementet over for Yemen. De kommende møder i det fælles samarbejdsudvalg mellem EU og Yemen samt regelmæssige møder mellem EU's missionschefer og centrale yemenitiske regerings​repræsentanter vil give betydelige muligheder for at øge samarbejdet mellem EU og Yemen på det politiske, sociale og økonomiske område. Yemen vil fortsat behøve finansiel og politisk støtte fra EU for at kunne gennemføre sine reformprogrammer.
________________________

